text: Francesc amb els luterans: per una unitat que faci creïble el missatge cristià | Catalunya Religió
  Francesc amb els luterans: per una unitat que faci creïble el missatge cristià
  - La Reforma protestant, un origen comú i una mirada al futur
  - Declaració conjunta catolico-luterana 500 anys reforma. En català
  (CR) "Els cristians serem testimoni creïble de la misericòrdia en la mesura que el perdó, la renovació i reconciliació siguin una experiència quotidiana entre nosaltres". Així s'ha expressat aquest dilluns el papa Francesc en la pregària conjunta de catòlics i luterans a la catedral de Lund, a Suècia.
  Aquest temple luterà ha reunit representants de totes dues esglésies amb motiu dels cinc-cents anys de la Reforma de Luter. De la commemoració n'ha resultat una declaració conjunta on catòlics i luterans s'han compromès a treballar per la reconciliació, amb una petició concreta: "Exhortem totes les comunitats i parròquies luteranes i catòliques a que siguin valentes, creatives, alegres".
  Ambdues parts han extès la demanda en matèria política i de justícia social "perquè s'acabi la violència i el radicalisme". Així, han expressat també la seva solidaritat amb els qui pateixen conflictes armats: "Nosaltres, luterans i catòlics, instem a treballar conjuntament per acollir l'estranger, per socórrer les necessitats dels que són forçats a fugir a causa de la guerra i la persecució, i per defensar els drets dels refugiats i dels que busquen asil".
  A favor de la unitat, lluny dels prejudicis
  El papa Francesc ha pregat per la unitat dels cristians: "Senyor, ajuda'ns a estar més units a tu per donar junts un testimoni més eficaç de fe, esperança i caritat". El gest de la trobada d'aquest dilluns confirma una tendència: la pràctica del diàleg ecumènic durant els darrers 50 anys entre la Federació Luterana Mundial i l'Església catòlica.
  "Som conscients que ens hem tancat en nosaltres mateixos per por o prejudicis a la fe que els altres professen amb un accent o un llenguatge diferent", ha reconegut en la pregària prèvia a la declaració.
  Segons Francesc, la Reforma ha contribuït a "donar major centralitat a la Sagrada Escriptura". I també ha destacat com "l'experiència espiritual de Martí Luter que ens interpel·la i ens recorda que no podem fer res sense Déu". I ha vinculat el seu tarannà a la misericòrdia.
  "Junts podem anunciar i manifestar de manera concreta i amb alegria la misericòrdia de Déu, defensant i servint la dignitat de cada persona. Sense aquest servei al món i al món, la fe cristiana és incompleta", ha conclòs.
  Reforma, Martí Luter, protestants, 500 anys, 1517, declaració conjunta, catòlics, Suècia, catedral de Lund, diàleg ecumènic, ecumenisme, Altres, Espiritualitat, Teologia, Comunicació, Religions, Papa Francesc, Bones notícies